En 70-årig kvinde fra Sorøområdet er blevet sigtet for at drive frisørvirksomhed hjemme hos sig selv.

Hun bliver sigtet for at overtræde forbuddet mod at holde åbent i visse servicefag.

Det skriver Midt- og Vestsjælland i døgnrapporten.

Kvinden, der er frisør, havde valgt at drive frisørforretning fra hjemmet, hvilket nu koster hende en klækkelig bøde.

»Vi tog derud, fordi vi havde fået et tip om, at kvinden her havde en frisørsalon i sit hjem. Da vi kom derud, så fandt vi ganske rigtigt et rum indrettet til frisørsalon - med en kunde, der var ved at få farvet hår,« siger Tom Stysiek fra Sydsjællands og Lolland-Falsters Politi til TV2 Øst.

Politiet oplyser videre til mediet, at det er første sag fra området, hvor reglerne i forbindelse med landets nedlukning ikke overholdes.

Kvinden fik en bøde på 10.000 kroner for ikke at holde lukket.

Mens det er forbudt for frisører at holde deres butikker åbne eller drive forretning hjemmefra, er det derimod ikke ulovligt at drive forretning uden for hjemmet, såsom hjemme hos kunderne selv, skriver politiet.